Et mekka for landmænd og dyreopdrættere løb fra torsdag d. 29. juni og frem til lørdag d. 1. juli af stablen i Herning. Det årlige landsskue blev afholdt, hvor dyr, maskiner og alt hvad der hører til blev vist frem. En del af landsskuet er et dyreskue. Her kunne flere nordjyder tage præmier med sig hjem fra weekenden, der blev besøgt af mere end 46.537 personer over de to dage. De sortbrogede malkekøer hos Anderstrup Holstein i Skørping er fortsat landets bedste besætning af Dansk Holstein. Anderstrup Holstein vandt for andet år i træk den prestigefyldte besætningskonkurrence inden for den sortbrogede kvægrace. Også ved den mindre udbredte race, Dansk Rød Holstein, var den bedste besætning nordjysk. Den kommer fra Borup Holstein i Vrå. Ved de røde køer havde Morten Hansen fra Vrå racens bedste kvie. En hest fra Helle Dalsgaard i Farsø gik også hele vejen og blev kåret som landsskuets bedste tre års hoppe på tværs af alle racer, mens en hingst fra Preben Olesen i Dronninglund var landets bedste på tværs af racerne. Anne Købsted Nymand fra Aars fik kåret et af sine suffolk-får som landdskuets bedste på tværs af racerne.

Referat:
De nordjyske bønder og dyreopdrættere fik masser af præmier med hjem, da der i weekenden blev afholdt landsskue i Herning.